**URAD PREDSEDNIKA REPUBLIKE**

**DRŽAVNI ZBOR REPUBLIKE SLOVENIJE**

**DRŽAVNI SVET REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA REPUBLIKE SLOVENIJE**

**INFORMACIJSKI POOBLAŠČENEC REPUBLIKE SLOVENIJE**

**KOMISIJA ZA PREPREČEVANJE KORUPCIJE REPUBLIKE SLOVENIJE**

**DRŽAVNA VOLILNA KOMISIJA**

**FISKALNI SVET**

**SODNI SVET**

**ZAGOVORNIK NAČELA ENAKOSTI**

**VRHOVNO SODIŠČE REPUBLIKE SLOVENIJE**

**VRHOVNO DRŽAVNO TOŽILSTVO**

**DRŽAVNO ODVETNIŠTVO**

**OBČINE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

Številka: 0100-299/2021/5

Datum: 21. 6. 2021

# **Zadeva:** **Dodatno pojasnilo v zvezi z uveljavitvijo aneksov h kolektivnim pogodbam dejavnosti in poklicev o odpravi varčevalnih ukrepov v zvezi s povračili stroškov in drugimi prejemki javnih uslužbencev, zamiku izplačilnega dneva plače pri proračunskih uporabnikih ter regresu za letni dopust za leto 2021**

Spoštovani,

v zvezi z uveljavitvijo aneksov h kolektivnim pogodbam dejavnosti in poklicev o odpravi varčevalnih ukrepov v zvezi s povračili stroškov in drugimi prejemki javnih uslužbencev, zamiku izplačilnega dneva plače pri proračunskih uporabnikih ter regresu za letni dopust za leto 2021, ki so bili objavljeni v Uradnem listu RS, št. 88/2021, dne 3. 6. 2021, smo vam posredovali pojasnilo številka: 0100-299/2021/1 z dne 4. 6. 2021.

V nadaljevanju vam podajamo dodatna pojasnila v zvezi z najpogostejšimi vprašanji in dilemami, ki smo jih prejeli v tej zvezi, pri čemer opozarjamo, da so za razlago kolektivnih pogodb dejavnosti in poklicev pristojni odbori za razlago kolektivnih pogodb in so mnenja ministrstva lahko zgolj v pomoč strokovni službi in delodajalcu, ki odloča o pravicah javnih uslužbencev.

1. **Sprememba izplačilnega dne v pogodbi o zaposlitvi**

Zakon o javnih uslužbencih (Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E, [40/12](http://www.uradni-list.si/1/objava.jsp?sop=2012-01-1700) – ZUJF, [158/20](http://www.uradni-list.si/1/objava.jsp?sop=2020-01-2765) – ZIntPK-C in [203/20](http://www.uradni-list.si/1/objava.jsp?sop=2020-01-3772) – ZIUPOPDVE: v nadaljevanju: ZJU) v drugem odstavku 53. člena (ta velja za javne uslužbence v državnih organih in upravah lokalnih skupnostih) ne določa izplačilnega dneva plače kot obvezne sestavine pogodbe o zaposlitvi, menimo pa, da je ob upoštevanju 5. člena ZJU smiselno v pogodbi o zaposlitvi določiti izplačilni dan.

Zakon o delovnih razmerjih (Uradni list RS, št. [21/13](http://www.uradni-list.si/1/objava.jsp?sop=2013-01-0784), [78/13 – popr.](http://www.uradni-list.si/1/objava.jsp?sop=2013-21-2826), [47/15](http://www.uradni-list.si/1/objava.jsp?sop=2015-01-1930) – ZZSDT, [33/16](http://www.uradni-list.si/1/objava.jsp?sop=2016-01-1428) – PZ-F, [52/16](http://www.uradni-list.si/1/objava.jsp?sop=2016-01-2296), [15/17](http://www.uradni-list.si/1/objava.jsp?sop=2017-01-0741) – odl. US, [22/19](http://www.uradni-list.si/1/objava.jsp?sop=2019-01-0914) – ZPosS, [81/19](http://www.uradni-list.si/1/objava.jsp?sop=2019-01-3722) in [203/20](http://www.uradni-list.si/1/objava.jsp?sop=2020-01-3772) – ZIUPOPDVE: v nadaljevanju: ZDR-1), ki velja za zaposlene v ostalem delu javnega sektorja, pa v prvem odstavku 31. člena med obveznimi sestavinami pogodbe o zaposlitvi določa tudi plačilno obdobje, plačilni dan in o način izplačevanja plače.

Upoštevaje navedeno predlagamo, da se v primerih, ko imajo javni uslužbenci v pogodbi o zaposlitvi določen izplačilni dan drugače, kot ga urejajo sklenjeni aneksi h kolektivnim pogodbam dejavnosti in poklicev, ki so bili objavljeni v Uradnem listu RS, št. 88/2021, z javnim uslužbencem sklene aneks k pogodbi o zaposlitvi.

Predlagamo tudi, da se aneks k pogodbi o zaposlitvi zgolj sklicuje na veljavno določbo aneksa h kolektivni pogodbi dejavnosti oziroma poklica, ki velja za uporabnika proračuna, in ki je bil objavljen v Uradnem listu RS, št. 88/2021.

1. **Povračilo stroškov prevoza na delo in z dela**
2. **Povračilo stroškov prevoza v primeru, ko javni uslužbenec ni prisoten na delu celoten mesec**

Aneksi h kolektivnim pogodbam dejavnosti in poklicev določajo, da se za povračilo stroškov prevoza na delo in z dela za razdaljo od naslova stalnega ali začasnega bivališča oziroma naslova v kraju, iz katerega se javni uslužbenec dejansko vozi na delo in z dela, do naslova v kraju opravljanja dela javnemu uslužbencu po najkrajši varni poti prizna kilometrina v višini 10 % cene neosvinčenega motornega bencina - 95 oktanov za vsak polni kilometer razdalje, vendar **ne manj kot 30 evrov**. Povračilo stroškov prevoza na delo in z dela se javnemu uslužbencu povrne glede na število prihodov na delo in odhodov z dela.

Iz navedene določbe izhaja, da je javni uslužbenec, ki bi mu za polno mesečno prisotnost na delu pripadalo povračilo stroškov prevoza na delo in z dela v obliki kilometrine v znesku manj kot 30 eur, upravičen do povračila stroškov prevoza na delo in z dela v znesku 30 evrov. Javni uslužbenec manj kot 30 evrov za celomesečno prisotnost na delu v skladu z določbami aneksov ne more prejeti. Povračilo stroškov prevoza na delo in z dela se obračunava in izplačuje mesečno, zato velja enak način ugotavljanja in obračuna teh stroškov tudi po uveljavljenih spremembah aneksov h kolektivnim pogodbam dejavnosti in poklicev. Iz navedenega torej izhaja, da se **na mesečni ravni** ugotavlja, ali javnemu uslužbencu pripada povračilo stroškov prevoza na delo in z dela v obliki kilometrine ali povračilo stroškov prevoza na delo in z dela v višini 30 eur, **če je to za javnega uslužbenca ugodneje.**

Glede na to, da aneksi določajo, da se javnemu uslužbencu stroški prevoza na delo in z dela povrnejo glede na število prihodov na delo in odhodov z dela, pa se javnemu uslužbencu v primeru, ko ni prisoten na delu cel mesec, povrne povračilo stroškov prevoza na delo in z dela zgolj za tiste dni, ko je bil prisoten na delu.

Če je javni uslužbenec na mesečni ravni upravičen do povračila stroškov prevoza na delov in z dela v obliki kilometrine (ker ta znaša več kot 30 eur), potem v primeru, ko ni prisoten na delu celoten mesec, prejme povračilo stroškov prevoza na delo in z dela v obliki kilometrine le za tiste dni, ko je prisoten na delu (če je prisoten na delu 10 dni prejme povračilo stroškov prevoza na delo in z dela v obliki kilometrine za teh 10 dni).

Če je bilo na mesečni ravni ugotovljeno, da je za javnega uslužbenca ugodnejše povračilo stroškov prevoza na delo in z dela v višini 30 eur, potem mu v primeru, ko ni prisoten na delu celoten mesec, pripada povračilo stroškov prevoza na delo in z dela glede na število prihodov na delo in z dela. Navedeno pomeni, da se javnemu uslužbencu, ki je bil na primer v mesecu juniju 2021 prisoten na delu 10 dni, povračilo stroškov prevoza na delo in z dela povrne tako, da se znesek 30 eur deli z 21 (število delovnih dni v juniju) in pomnoži z 10 (število delovnih dni javnega uslužbenca v mesecu juniju), kar pomeni, da mu pripada povračilo stroškov na delo in z dela v višini 14,29 eur.

1. **Izračun razdalje (števila kilometrov), za katere javnemu uslužbencu pripada povračilo stroškov prevoza**

Aneksi h kolektivnim pogodbam dejavnosti in poklicev določajo, da se določitev razdalje od naslova stalnega ali začasnega bivališča oziroma naslova v kraju, iz katerega se javni uslužbenec dejansko vozi na delo in z dela, do naslova v kraju opravljanja dela, javnemu uslužbencu veže **na polni kilometer.** Skladno z aneksi se ugotavlja razdalja od naslova stalnega ali začasnega bivališča oziroma naslova, s katerega se javni uslužbenec dejansko vozi na delo, do naslova, kjer javni uslužbenec opravlja delo, po najkrajši varni poti,

Kot je že bilo pojasnjeno v prejšnji točki, se na mesečni ravni ugotavlja ali javnemu uslužbencu pripada povračilo stroškov prevoza na delo in z dela v obliki kilometrine ali povračilo stroškov prevoza na delo in z dela v višini 30 eur, če je to za javnega uslužbenca ugodneje. Menimo, da je treba na enak način, torej na mesečni ravni, izračunati tudi razdaljo, za katero pripada javnemu uslužbencu povračilo stroškov prevoza na delo in z dela. Navedeno na konkretnem primeru javnega uslužbenca, ki je od kraja bivališča do kraja opravljanja dela oddaljen 3,2 kilometra, enaka razdalja pa je tudi v obratni smeri od kraja opravljanja dela do kraja bivališča, in je prisoten na delu celoten mesec junij, pomeni, da se razdalja določi tako, da se 3,2 kilometra pomnoži z 2 (kilometri za prihod in odhod) in z 21 (število delovnih dni v mesecu juniju). Zmnožek znaša 134,4. Za izračun kilometrine se skladno z določbo aneksov upoštevajo polni kilometri, kar v konkretnem primeru znaša 134 kilometrov. Če se razdalji od kraja bivališča do kraja opravljanja dela in od kraja opravljanja dela do kraja bivališča razlikujeta (npr. razdalja od naslova stalnega ali začasnega bivališča oziroma naslova v kraju, iz katerega se javni uslužbenec dejansko vozi na delo in z dela, če je ta bližji delovnemu mestu, do naslova v kraju opravljanja dela, znaša 3,2 kilometra, razdalja od naslova v kraju opravljanja dela do naslova stalnega ali začasnega bivališča oziroma naslova v kraju, iz katerega se javni uslužbenec dejansko vozi na delo in z dela, če je ta bližji delovnemu mestu, pa znaša 3,5 kilometrov), se razdalji seštejeta in se seštevek (3,2 km + 3,5 km = 6,7 km) pomnoži s številom delovnih dni v mesecu, npr. z 21. Zmnožek znaša v tem primeru 140,7 kilometra ((3,2 km + 3,5 km) x 21). Za izračun kilometrine se skladno z določbo navedenih aneksov upoštevajo polni kilometri, kar v konkretnem primeru znaša 140 kilometrov.

Če javni uslužbenec ni prisoten na delu celoten mesec, se razdalja za povračilo stroškov prevoza na delo in z dela izračuna le za tiste dni, ko je prisoten na delu (če je prisoten na delu 10 dni, njegova razdalje od kraja bivališča do kraja opravljanja dela, pa znaša 3,2 kilometra, enaka razdalja pa je tudi v obratni smeri od kraja opravljanja dela do kraja bivališča, se razdalja izračuna tako, da se 3,2 kilometra pomnoži z 2 in 10, kar znaša 64 kilometrov). Če je javni uslužbenec prisoten na delu 10 dni, njegova razdalja od kraja bivališča do kraja opravljanja dela znaša 3,2 kilometra, razdalja od kraja opravljanja dela do kraja bivališča pa 3,3 kilometra, se razdalja izračuna tako, da se razdalji 3,2 kilometra in 3,3 kilometra seštejeta in se seštevek pomnoži 10, kar znaša 65 kilometrov ((3,2 km + 3,3 km) x 10).

1. **Ugotavljanje razdalje po avtocesti ali drugi cesti (npr. regionalni, lokalni cesti)**

Pri ugotavljanju razdalje za povračilo kilometrine se upošteva varna pot. Varna pot je tista pot, ki je urejena, redno vzdrževana in prevozna skozi vse leto. Med varne poti praviloma ne spadajo gozdne ceste, vinske ceste, makadamske ceste, poti, ki vodijo čez travnike in njive, pešpoti, neprevozne in druge neprimerne poti, ki so kot take določene v skladu s kriteriji pristojnega organa oziroma so kot takšne nedvoumno izkazane s strani delavca. Pri izračunu se ne upošteva poti, ki vodijo preko drugih držav, razen kadar gre za prevoz na delovno mesto v tujino, ali če javni uslužbenec to sam zahteva. Kadar ima javni uslužbenec možnost prevoza po avtocesti, lahko za izračun **najkrajše varne poti** v digitalnem merilniku razdalje »Google Zemljevidi« označi prevoz po avtocesti.

V primeru, ko ima javni uslužbenec na voljo do kraja opravljanja dela tako pot po avtocesti kot tudi po drugi cesti (npr. regionalni ali lokalni cesti) in so ceste varne, se za izračun poti upošteva najkrajša pot. Če pot po regionalni ali lokalni cesti ni varna, potem se upošteva pot po avtocesti.

1. **Dnevnice za službena potovanja v državi**

Aneksi h kolektivnim pogodbam dejavnosti in poklicev določajo, da je dnevnica za službeno potovanje v Republiki Sloveniji povračilo stroškov prehrane javnemu uslužbencu za tri obroke dnevno na službenem potovanju.

Glede na to, da aneksi določajo tri vrste dnevnic, ki so vezane na časovni razpon službenega potovanja, je po našem mnenju določbo glede obrokov smiselno razumeti na način, da se v primeru zagotovljene prehrane na službeni poti znesek dnevnice zniža, kot to določajo aneksi, Pri tem pa bi bilo primerno po našem mnenju upoštevati, da se pri dnevnici za službeno potovanje nad 12 ur upoštevajo trije obroki, pri dnevnici za službeno potovanje od 8 do 12 ur dva obroka in pri dnevnici za službeno potovanje od 6 do 8 ur en obrok.

Ministrstva prosimo, da s tem dopisom seznanite proračunske uporabnike iz vaše pristojnosti.

Prijazen pozdrav,

Boštjan Koritnik

minister

Poslano:

* naslovnikom po elektronski pošti